Dié nuwe komedie sal jou laat skater, Belinda | Netwerk24
Deur Ané van Zyl 22 Mei 2019 05:56
Die wel en weë van die karakters in die komedie speel in George af waar die noodlot hul saamgebring het by 'n algemene handelaar.
Duncan Johnson (Ian), Carmen Maarman (Maggie), Wian Taljaard (Dirkie), Brümilda van Rensburg (Belinda), Annelisa Weiland (Annetjie) en Eric Nobbs (Frans).
Brümilda van Rensburg vertolk die rol van Belinda Swanepoel, 'n eertydse Afrikaanse aktrise, wat meer voor die spieël is as voor haar kasregister.
Van Rensburg speel teenoor Annelisa Weiland, veral bekend vir haar rol as Hilda in die Afrikaanse sepie 7de Laan. Weiland vertolk die rol van Annetjie Nel, 'n militaristiese en konserwatiewe bakster wat haar meer bemoei met die winkel se sake as met die koek van die dag.
Dit is die eerste keer dat Van Rensburg en Weiland, wat veral bekend en geliefd geraak het vir hul onderskeie sepierolle (Van Rensburg vir haar rol as Louwna Edwards in Egoli en Jana du Preez in Binnelanders), saam in 'n televisiereeks te sien is.
"Belinda lyk en voel nie soos 'n bejaarde nie," sê Van Rensburg oor haar rol.
"Sy's stylvol, ekspressief en dramaties. Almal betrek haar altyd wanneer daar gejok moet word, want sy kan dit doen sonder om te blik of te bloos – én sy geniet die toneelspel."
Benewens Van Rensburg en Weiland gaan verskeie bekende akteurs soos Marion Holm, Denise Newman, Therese Bam en Hannes van Wyk gasverskynings maak.
Die reeks van 13 episodes begin op Maandag 8 Julie om 20:30.
"Die lekker hegte Ian-en-Ander (die naam van die handelaar)-familie wat ons is, sal vir kykers uitstaan," sê Van Rensburg,
"Die pret, die deernis en die hoop waarmee ons almal saamleef, asook die seer van ons eie tekortkominge wat ons leer om mekaar te aanvaar, is uniek aan die stuk."
Die hoofskrywer van Lui maar op, Belinda is Chris Vorster, terwyl die opkomende skrywer Marcel Spaumer met die storie-idee vorendag gekom het. Die aktrise Desiré Gardner van Suidooster-faam en Wessel Pretorius is die medeskrywers.
Die regisseur is Corné van Rooyen, wat die regie vir flieks en reekse soos Hollywood in my huis, Vaselinetjie, Liewe Kersfeesvader en Alles Malan behartig het.
Lui maar op, Belinda word in Atlantic Studios in Kaapstad verfilm wat ook die tuiste van kykNET-reekse soos Suidooster, Kokkedoor, Tussen ons en Kwêla is. Homebrew Films is die vervaardiger.
Ander name wat in die komedie te sien is, is Eric Nobbs (Frans), Duncan Johnson (Ian) en Carmen Maarman (Maggie). Dit is ook die jong akteur Wian Taljaard (Dirkie) se eerste groot rol in 'n televisiereeks.